b'\n_START_ARTICLE_\nHuancayo\n_START_SECTION_\nHistorie\n_START_PARAGRAPH_\nI f\xc3\xb8rkolumbisk tid var omr\xc3\xa5det rundt Huancayo befolket av wankafolket (huancafolket) som er en undergruppe av quechuafolket. Omkring \xc3\xa5r 500 e.kr. ble omr\xc3\xa5det en del av Wari-riket. I 1460 ble Wari-riket beseiret av inkaene ledet av Pachacuti og innlemmet i inkariket. Inkaene bygde et nettverk av veier, og Huancayo ble liggende ved Camino Real - en av hovedveiene. I 1533 ble inkariket beseiret av spanske conquistadorer hjulpet av innf\xc3\xb8dte stammer som inkaene hadde underlagt seg tidligere (deriblant wankafolket). Huancayo ble offisielt erkl\xc3\xa6rt som bosettingen Sant\xc3\xadsima Trinidad de Huancayo 1. juni 1572 av Don Jer\xc3\xb3nimo de Silva.\n_START_SECTION_\nKommunikasjon\n_START_PARAGRAPH_\nHuancayo har veiforbindelse via hovedveien PE-3S som i g\xc3\xa5r til La Oroya og Cerro de Pasco i nord, og Ayacucho og Cusco i s\xc3\xb8r. Via Huancavelica har Huancayo forbindelse til stillehavskysten og Chincha Alta over hovedveien PE-26. Det er ogs\xc3\xa5 flere bussforbindelser b\xc3\xa5de langs de nevnte hovedveiene og til hovedstaden Lima og mer fjerntliggende byer. To jernbanelinjer betjener Huancayo - i tillegg til byens ny\xc3\xa5pnede bybane Metro Wanka. Den offentlige drevne 128 kilometer lange jernbanelinjen Ferrocarril Huancayo - Huancavelica (FHH) har daglige passasjertog mellom de to byene, mens Ferrocarril Central kun har sporadiske turisttog mellom Lima og Huancayo i sommerhalv\xc3\xa5ret. Det er lagt frem planer om en fremtidig utvidelse av Huancayos bybane til \xc3\xa5 ogs\xc3\xa5 omfatte lokaltog til Jauja og den regionale flyplassen Aeropuerto Francisco Carl\xc3\xa9 - en strekning p\xc3\xa5 42 kilometer.\n_START_SECTION_\nUtdanning\n_START_PARAGRAPH_\nHuancayo har tre universiteter. Det eldste er Universidad Nacional del Centro del Per\xc3\xba (UNCP) som ble grunnlagt 16. desember 1959. Den 30. desember 1983 \xc3\xa5pnet byens andre universitet - Universidad Peruana Los Andes (UPLA), og 30. juni 1998 ble det tredje universitetet - Universidad Continental de Ciencias e Ingenier\xc3\xada (UCCI) innviet.'